РЕШЕНИЕ НА СЪВЕТА 2014/181/ОВППС
от 10 март 2014 година
за сключване на Споразумението под формата на размяна на писма между Европейския съюз и Централноафриканската република относно статуса в Централноафриканската република на военната операция на Европейския съюз в Централноафриканската република (EUFOR RCA)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 37 от него, във връзка с член 218, параграфи 5 и 6 от Договора за функционирането на Европейския съюз,
като взе предвид предложението на върховния представител на Съюза по въпросите на външните работи и политиката на сигурност,
като има предвид, че:
(1)
На 10 февруари 2014 г. Съветът прие Решение 2014/73/ОВППС (1), съгласно което статусът на ръководените от Съюза подразделения и личен състав на военната операция на Европейския съюз в Централноафриканската република (EUFOR RCA), включително привилегиите, имунитетите и другите гаранции, необходими за изпълнението и нормалното провеждане на EUFOR RCA, се уреждат със споразумение, сключено съгласно член 37 от Договора за Европейския съюз (ДЕС) и в съответствие с процедурата, предвидена в член 218 от Договора за функционирането на Европейския съюз (ДФЕС).
(2)
След като на 10 февруари 2014 г. Съветът прие решение за разрешаване на започването на преговори, върховния представител на Съюза по въпросите на външните работи и политиката на сигурност, в съответствие с член 37 ДЕС, договори споразумение под формата на размяна на писма между Съюза и Централноафриканската република относно статуса EUFOR RCA.
(3)
В съответствие с член 5 от Протокол №22 относно позицията на Дания, приложен към ДЕС и към ДФЕС, Дания не участва в изготвянето и осъществяването на решения и действия на Съюза, свързани с въпросите на отбраната. Следователно Дания не участва в приемането на настоящото решение и не е обвързана от него, нито от неговото прилагане,
(4)
Споразумението под формата на размяна на писма следва да бъде одобрено,
ПРИЕ НАСТОЯЩОТО РЕШЕНИЕ:
Член 1
Споразумението под формата на размяна на писма между Европейския съюз и Централноафриканската република относно статуса в Централноафриканската република на военната операция на Европейския съюз в Централноафриканската република (EUFOR RCA) се одобрява от името на Съюза.
Текстът на споразумението под формата на размяна на писма е приложен към настоящото решение.
Член 2
Председателят на Съвета се оправомощава да посочи лицето(та), упълномощено(и) да подпише(ат) съответното писмо, за да бъде обвързан Съюзът.
Член 3
Настоящото решение влиза в сила в деня на приемането му.
Съставено в Брюксел на 10 март 2014 година.